PAGE  

[image: image1.jpg]


Sülysáp Nagyközség Önkormányzata

Polgármesterétől
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 5158-10/2011

Előterjesztést készítette: Dóczy Erika intézményirányítási ügyintéző
Előterjesztés elkészítésének időpontja: 2011. szeptember 5.
Előterjesztést véleményezi: OMSB
Döntés módja: nyílt szavazás, egyszerű szótöbbség

Mellékletek: -
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. szeptember  15-én tartandó munkaterv szerinti ülésére

8. napirendhez

Tárgy: Csatlakozás a Bursa Hungarica Ösztöndíjpályázat 2012. évi fordulójához 
Tisztelt Képviselő-testület!

A Bursa Hungarica Felsőoktatási Önkormányzati Ösztöndíjrendszer célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. Az Ösztöndíjrendszer törvényi hátterét a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Korm. rendelet szabályozza. 

A Bursa Hungarica többszintű támogatási rendszer, amelynek pénzügyi fedezeteként három forrás szolgál: 

1. a települési önkormányzatok által nyújtott támogatás (minimum 1.000 Ft/fő/hó), 

2. a megyei önkormányzatok által nyújtott támogatás, 

3. a felsőoktatási intézményi támogatás. 

Az ösztöndíjpályázattal kapcsolatos adatbázis-kezelői, koordinációs, a települési és megyei ösztöndíj pénzkezelési feladatait a Wekerle Sándor Alapkezelő végzi, míg az elbírálási és adatrögzítési feladatokat az ösztöndíjpályázathoz csatlakozó települési és megyei önkormányzatok látják el. 

A pályázati rendszerhez évről évre csatlakozni szükséges, ahogyan azt önkormányzatunk immár több éve meg is teszi. Az önkormányzat csatlakozása esetén a pályázatra azok az önkormányzat területén állandó lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik a képzésre vonatkozó keretidőn belül, teljes idejű (nappali tagozatos) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, egységes, osztatlan képzésben vagy felsőfokú szakképzésben folytatják tanulmányaikat.
Kétféle támogatás lehetséges:

”A” típusú feltételei:

· önkormányzat területén állandó lakóhely, 

· szociálisan hátrányos helyzet,
· a képzésre vonatkozó keretidőn belül, teljes idejű (nappali) képzésben felsőfokú tanulmányok folytatása,
”B” típusú feltételei:

· önkormányzat területén állandó lakóhely, 

· szociálisan hátrányos helyzet,
· 2011/2012. tanévben utolsó éves, érettségi előtt álló középiskolások; vagy felsőfokú diplomával nem rendelkező, felsőoktatási intézménybe még felvételt nem nyert érettségizettek; és a 2012/2013. tanévtől kezdődően felsőoktatási intézmény keretében teljes idejű (nappali tagozatos) alapfokozatot és szakképzettséget eredményező alapképzésben, egységes, osztatlan képzésben vagy felsőfokú szakképzésben kívánnak részt venni.
Az ”A” típusú pályázat esetén 1x10 hónap, azaz két egymást követő tanulmányi félév, a ”B” típusú pályázat esetén 3x10 hónap (hat egymást követő tanulmányi félév) a támogatás időtartama.

A pályázati rendszerben való részvétel az önkormányzatok számára önkéntes, a Képviselő-testület ilyen irányú döntése estén a csatlakozási nyilatkozatot szeptember végéig meg kell küldeni az OKM Támogatáskezelő Igazgatóság részére.

Az elmúlt évben településünkön 26 fő pályázott az ösztöndíjra, közülük az Önkormányzat 20 főt részesített támogatásban; havi 90.000 Ft-os keretet osztva fel a sikeresen pályázók között.

Megjegyzendő ugyanakkor, hogy a háromszintű támogatási rendszer az elmúlt évben nem érvényesült, mivel a Pest Megyei Önkormányzat egyetlen pályázónál sem tett hozzá támogatási összeget az ösztöndíjhoz, így a Minisztérium csupán a települési önkormányzati támogatást tudta megduplázni. 

Ennek ellenére nyilvánvaló, hogy minden sülysápi pályázó tanulmányaihoz segítséget és biztatást jelentett az ösztöndíj, ezért javaslom a tisztelt Képviselő-testületnek, hogy a 2012. évi fordulóra vonatkozóan is döntsön az Ösztöndíjpályázathoz való csatlakozásról, mégpedig az elmúlt évi, havi 90.000 Ft-os (10 hónapra számítva összesen 900 ezer Ft) keretösszeggel.
…/2011. (IX. 15.) ÖKT határozati javaslat

Sülysáp Nagyközség Önkormányzatának Képviselő-testülete úgy határoz, hogy
1./ a Bursa Hungarica Felsőoktatási Önkormányzati Ösztöndíjpályázat 2012. évi fordulójához csatlakozik,
2./ az Ösztöndíjpályázat települési önkormányzati keretét –beleértve az előző évekről átnyúló támogatási összegeket – 90.000 Ft/hó x 10 hó összegben határozza meg, amit az Önkormányzat a 2012. évi költségvetésében biztosít,
3./ felkéri és felhatalmazza a Polgármestert és a Jegyzőt, hogy a pályázat benyújtásával és a pályázati eljárás előkészítésével kapcsolatos intézkedéseket tegyék meg.

Határidő: 1./ azonnal; 2./ 2012. február 28.; 3./ folyamatos
Felelős: polgármester, jegyző

Sülysáp, 2011. szeptember 5.

Horinka László s.k. 


polgármester
Láttam! Sülysáp, 2011. szeptember 6.

Tóth Krisztina s.k. jegyző

